กลั้นใจซื้อทองคำแพงทำกำไร
โลกหวั่นสหรัฐวิกฤตซ้ำซากก.ย.กสิกรคลอด&#8216;อีทีเอฟทอง&#8217;
9 ส.ค. 2554

โลกหวั่นสหรัฐวิกฤตซ้ำซากก.ย.กสิกรคลอด‘อีทีเอฟทอง’
บลจ.กสิกรไทย แนะกลั้นใจซื้อทองแพง คาดราคาเดินหน้าต่อห่วงวิกฤตสหรัฐรอบใหม่ เผย ก.ย.คลอดอีทีเอฟทอง ด้าน GLD วันแรกแจกกำไร 6%
นายพัชร สมะลาภา กรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย กล่าวว่า ราคาทองในตลาดโลกพุ่งขึ้นต่อเนื่องทำสถิติทะลุ 1,700 เหรียญสหรัฐ/ออนซ์ และราคาขายทองคำแท่งในประเทศบาทละ 24,150 แต่เชื่อว่าราคาทองคำในตลาดโลกยังสามารถปรับเพิ่มขึ้นได้อีก เนื่องจากสหรัฐอเมริกาและยุโรปยังมีปัญหาเศรษฐกิจ ทำให้นักลงทุนหันมาลงทุนในทองคำ ขณะที่หุ้นไทยคงไม่น่าหลุด 1,000 จุด
กรรมการผู้จัดการ กล่าวว่า ตลาดหุ้นทั่วโลกปรับตัวลงแรงเพราะเป็นห่วงสถานการณ์ในสหรัฐ หลังดัชนีชี้วัดทางเศรษฐกิจหลายตัว ค่อยๆ ปรับลดลง และมีความกังวลว่า เมื่อสหรัฐถูกปรับลดอันดับความน่าเชื่อถือลงจะส่งผลต่อการกระตุ้นเศรษฐกิจด้วย เพราะฉะนั้นจึงเป็นไปได้ว่า อาจจะเกิดภาวะเศรษฐกิจตกต่ำอีกครั้งหนึ่ง 
“ต่อให้ทองคำแพงอย่างไรก็ต้องทำใจซื้อ เพราะเป็นส่วนหนึ่งของการลงทุน แต่นักลงทุนไม่ควรลงทุนทองคำเกิน 20% ของพอร์ต และต้องระมัดระวังเรื่องความผันผวนของราคาด้วย” นายพัชร กล่าว
พร้อมกันนี้ นายพัชร กล่าวว่า บลจ.กสิกรไทย ยื่นขอจัดตั้งกองทุนอีทีเอฟทองคำ เมื่อ 3 สัปดาห์ก่อน และคาดว่าจะสามารถจัดตั้งได้ภายในกลางเดือน ก.ย.นี้ โดยช่วงแรกจะเน้นไปที่ร้านทองและนักลงทุนที่มีการซื้อขายทำกำไรในกองทุนเค โกลด์ อยู่แล้ว และจะรอจนกว่ากองทุนมีขนาดใหญ่และมีสภาพคล่องมากพอจึงจะเปิดตัวกับนักลงทุนรายย่อย เพื่อไม่เกิดปัญหาขาดสภาพคล่องและช่วงราคาซื้อขายที่ต่างกันเกินไป
เมื่อวันที่ 8 ส.ค. กองทุนเปิดเคแทม โกลด์ อีทีเอฟ แทร็กเกอร์ (GLD) บริหารจัดการโดย บลจ.กรุงไทย เข้าซื้อขายในตลาดหลักทรัพย์เป็นวันแรกโดยเปิดตลาดที่ 2.66 บาท ซึ่งเป็นราคาสูงสุดของวัน ราคาปิด 2.43 บาท มูลค่าการซื้อขาย 37.57 ล้านบาท เพิ่มขึ้นจาก 6.58% จากราคาเสนอขายครั้งแรก (IPO) ที่ 2.28 บาท 
นายสมชัย บุญนำศิริ กรรมการผู้จัดการ บลจ.กรุงไทย คาดว่าจะมีนักลงทุนสนใจลงทุนเพิ่มเติม เนื่องจากได้รับความสะดวกคล่องตัวในการลงทุนที่เหนือกว่ากองทุนรวมทองคำทั่วไป